Schéieschlach
D'Schéieschlach ass e verwëllefte Passage tëschent der rue Wiltheim an dem Rempart iwwer dem Boulevard Victor-Thorn am historeschen Zentrum vun der Stad Lëtzebuerg.

Den Agank vum Schéieschlach ass op der Nr. 6 an der rue Wiltheim, en Haus dat zu de Gebaier vum Nationalmusée fir Geschicht a Konscht um Fëschmaart gehéiert. D'Haus huet fréier der Famill Kutter gehéiert.

Duerch d'Schéieschlach kënnt een op de Chemin du rempart vun der fréierer Festung.

Zur Säit vum Rempart hi leeft de Passage ënner enger Terrass mat enger Balustrad erduerch, op där op béide Säiten eng stenge Skulptur a Form vun engem Kapp steet. De Kapp op der rietser Säit - vum Rempart aus gekuckt - dréit en Turban an erënnert domat un eng Persoun aus dem Orient. De Kapp op der lénkser Säit dréit en Helm oder eng Mutz. D'Bedeitung vun deenen zwou Skulpturen ass net gekläert.

Numm
Den Numm vum Schéieschlach geet warscheinlech op de Familljennumm Scheer zeréck.

Archeologesch Gruewungen
2002 an 2003 huet de Fonds de rénovation de la vieille ville archeologesch Gruewungen organiséiert, bei deenen op der Plaz vum Schéieschlach Reschter vun enger Strooss aus dem Mëttelalter - der sougenannter Spudelsgasse - fonnt goufen, déi deemools bis an d'Buerg um Bockfiels gefouert huet.

Literatur
 Yegles-Becker, I., 2004. La naissance d'une ville. ons stad 76: 20-26 
 Yegles, I., C. Hommel & C. Esch, 2012. Lëtzebuerg Alstad Vieille ville. Éditions Schortgen, 176 S. ISBN 978-2-87953-154-0

Um Spaweck
 Archeologesch Gruewungen am Schéieschlach

Stroossen an der Uewerstad